淵聖皇帝賜寶劍生鐵花感而賦詩
作者：李綱
朝代：宋

paragraphs: 靖康虜騎窺帝闉，中原慘澹生煙塵。
帝謂細柳真將軍，總兵欲使揮浮雲。
解賜寶劍御府珍，魚腸盤屈松檜紋。
縷金錯翠舟瑶琨，剸截犀象如羔豚。
驅逐狂寇出邊垠，妖腰亂領徒紛紛。
龍吟蛟吼清夜聞，乃知此物能通神。
邇來杜門空念恩，舊事誰復可共論。
今晨開匣觀龍文，鐵花繡澀蒼蘚痕。
東南卑濕相蒸熏，坐使三尺光鋩昏。
安得礪砥來峨岷，淬鋒歛鍔硎發新。
霜寒冰滑無皵皸，指麾尚可清妖氛。
願提此劍平戎獯，犬羊雖衆氣可吞。
手斬可汗羈可敦，天旋日轉還兩君。
書銘却勒燕然勳，攄憤刷恥志乃伸。
壯懷聊可垂乾坤，緹繡什襲傳仍昆。
衛綰之賜何足云。